És difícil aprendre a llegir bé. I encara més llegir d’una manera analítica, que és una activitat bastant complexa –bastant més complexa que esquiar. També és una activitat molt més mental. L’aprenent d’esquiador ha de pensar en accions i moviments que més endavant pot oblidar i haurà de posar en pràctica gairebé automàticament. És relativament senzill pensar en accions físiques i ser-ne conscient. És molt més difícil pensar en accions mentals, com ha de fer l’aprenent de lector analític; d’alguna manera està pensant sobre el propi pensament. La majoria no estem acostumats a fer-ho. Malgrat tot, es pot aconseguir i una persona que hi arribi no farà sinó aprendre a llegir millor. [...] Llegir amb una actitud activa és fer preguntes, i al llarg del llibre ja hem indicat quines preguntes es poden demanar de cada llibre, i com els diferents tipus de llibres hi donen resposta de diferent manera.

 Hem identificat i hem discutit els quatre nivells de lectura [elemental, controladora, analítica i sinòptica] i hem mostrat com eren acumulatius, de tal manera que els primers o més baixos es contenien en els darrers o més alts. [...] Si llegiu per arribar a ser millors lectors, no s’hi val qualsevol mena de llibre ni de text. No millorareu com a lectors si tot el que llegiu són llibres que es contenen en les vostres capacitats. Heu d’abastar llibres que us sobrepassen, que estiguin una mica més amunt del vostre cap. Només aquesta mena de llibres us esforçaran la ment. I si no us esforceu, no n’aprendreu.

 Per tant és importantíssim que no us conformeu a llegir bé, sinó que mireu de trobar aquells llibres que us exigeixen de fer allò que demana la millora de l’habilitat lectora. Un llibre que només us distreu o entreté pot ser una diversió agradable per passar l’estona, però no espereu trobar-hi alguna cosa més enllà de l’entreteniment. És clar que no tenim res en contra del dret a entretenir-nos, però volem insistir que el sol entreteniment no porta a la millora en la lectura. Això mateix val per a un llibre que només us informa de fets que abans no coneixíeu i no us els fa entendre. Llegir per informar-se no esforça la ment pas més que llegir per divertir-se. Pot semblar que ho faci, però només ho sembla perquè el cap s’omple de dades que no teníeu abans que llegíssiu el llibre. Tot i amb això, la vostra ment estarà essencialment en la mateixa condició que abans. Hi haurà hagut un canvi quantitatiu, però no pas una millora en la vostra habilitat.

 En capítols anteriors hem dit sovint que el bon lector s’ha de fer preguntes a si mateix mentre llegeix. Llegeix de manera activa, en exercici mental dinàmic. Ara diem una cosa més: els llibres que hauríeu de triar —especialment els que us serveixin per a lectures analítiques— han de fer-vos preguntes a vosaltres. Us han de semblar una mica per sobre de les vostres capacitats. No heu de tenir por que ho siguin, perquè no hi ha llibre que ho sigui completament. [...] Val la pena provar de llegir un bon llibre. Els llibres més bons són els que us compensen més. La recompensa és doble: primer milloreu en la vostra habilitat de llegir quan us enfronteu amb èxit a una obra difícil. En segon lloc –i això és molt important a mig i llarg termini—un bon llibre us pot ensenyar algunes coses sobre el món i sobre vosaltres mateixos. Apreneu més com més bé llegiu; també s’aprèn més de la vida. Arribeu a ser més savis. No només a tenir més informació –els llibres que només aporten informació no poden produir aquest resultat—sinó a ser més savis, en el sentit que sou més plenament conscients de les grans i dificultoses veritats de la vida humana.